Къэралым и чемпионатрэ зэхьэзэхуэрэ Iуащхьэмахуэ лъапэ къыпоплъэ
Iуащхьэмахуэ лъапэ и Азау губгъуэм мазаем и 18-м къыщызэIуахынущ цIыхухъухэмрэ цIыхубзхэмрэ бгы лыжэ спортымкIэ я урысейпсо чемпионат. АбыкIэ хъыбар къыдигъэщIащ КъБР-м и Iэтащхьэмрэ Правительствэмрэ я пресс-IуэхущIапIэм.
Мазаем и 14 — 21-хэм екIуэкIыну чемпионатым хэтынущ Мэзкуу, Санкт-Петербург къалэхэм, Мэзкуу, Ленинград, Мурманск, Калугэ, Кемеровэ, Новосибирск, Магадан областхэм, Алтай, Камчаткэ, Пермь, Красноярск крайхэм, Тэтэрстан республикэм, Къэзахъстаным, Словакием икIа спортсмени 100-м щIигъу. Зэхьэзэхуэр зэрекIуэкIыну къыхаха лIэужьыгъуэхэр нэхъ гугъухэм ящыщщ.
ЛыжэкIэ къызэжэхыну лъагъуэхэр ягъэхьэзыращ. «Курорт Эльбрус» АО-м и кIапсэ гъуэгуищри увыIэгъуэ ямыIэу лэжьэнущ. Чемпионатыр зэрекIуэкIыну тхьэмахуэм къриубыдэу «Кругозор-Азау» лъагъуэр зыплъыхьакIуэхэм я дежкIэ зэхуэщIауэ щытынущ. А зэманым кIапсэ гъуэгухэм я етIуанэ, ещанэ дэкIыгъуэхэр нэхъ пуд ящIынущ.
Чемпионатым къыдэкIуэу Iуащхьэмахуэ лъапэ щекIуэкIынущ ныбжьыщIэхэм (зи ныбжьыр илъэс 16 — 20-м къриубыдэхэм) бгы лыжэ спортымкIэ я урысейпсо зэхьэзэхуэ.
ЖЫЛАСЭ Замир.
